D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky o technických požiadavkách na zariadenia obmedzujúce rýchlosť určitých motorových vozidiel (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predkladaným návrhom nariadenia vlády sa do právneho poriadku Slovenskej republiky preberá smernica Rady 92/24/EHS z 31. marca 1992, ktorá sa týka zariadení alebo podobných rýchlosť obmedzujúcich palubných systémov určitých kategórii motorových vozidiel v znení smernice Európskeho parlamentu a Rady 2004/11/ES.
Týmto nariadením vlády sa na účely typového schválenia ES ustanovujú technické požiadavky, ktoré musia spĺňať zariadenia obmedzujúce rýchlosť motorových vozidiel určitých kategórií.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z., s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti
právneho predpisu
s právom Európskych spoločenstiev a Európskej únie
1.	Predkladateľ právneho predpisu: 
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na zariadenia obmedzujúce rýchlosť určitých motorových vozidiel.
3.	Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
•	v smernici Rady 92/24/EHS z 31. marca 1992, ktorá sa týka zariadení alebo podobných rýchlosť obmedzujúcich palubných systémov určitých kategórii motorových vozidiel v znení smernice Európskeho parlamentu a Rady 2004/11/ES,
•	v smernici Rady 92/6/EHS z 10. februára 1992 o montáži a používaní zariadení obmedzujúcich rýchlosť pre určité kategórie motorových vozidiel v spoločenstve v znení smernice Európskeho parlamentu a Rady 2002/85/ES,
•	v smernici Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel v platnom znení,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Rady 92/24/EHS v znení smernice Európskeho parlamentu a Rady 2004/11/ES najneskôr do 17. novembra 2004,
d)	v danej oblasti bolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení, a to konanie č. 2005/0241: formálne oznámenie a odôvodnené stanovisko – neoznámenie transpozície smernice Európskeho parlamentu a Rady 2004/11/ES, ktorou sa novelizuje smernica Rady 92/24/EHS,
e)	smernica Rady 92/24/EHS v znení smernice Európskeho parlamentu a Rady je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia s právom Európskych spoločenstiev
- úplný.
6. Gestor  a spolupracujúce rezorty:
Ministerstvo dopravy, pôšt a telekomunikácií Slovenskej republiky.
Osobitná časť:
K § 1 a 2
Vymedzuje sa predmet nariadenia vlády a vymedzujú sa základné pojmy.
K § 3
Určujú sa technické požiadavky, ktoré musia spĺňať zariadenia obmedzujúce rýchlosť určitých kategórií motorových vozidiel.
Technické požiadavky sú ustanovené v prílohách smernice Rady 92/24/EHS z 31. marca 1992, ktorá sa týka zariadení alebo podobných rýchlosť obmedzujúcich palubných systémov určitých kategórii motorových vozidiel v znení smernice Európskeho parlamentu a Rady 2004/11/ES, ktoré sa preberajú týmto nariadením vlády formou aproximačného odkazu.
K § 4 až 7
Vychádza sa zo smernice Rady 92/24/EHS, ktorá ustanovuje, že členské štáty nesmú z dôvodov týkajúcich sa zariadení obmedzujúcich rýchlosť odmietnuť udeliť typové schválenie ES vozidla, ak zriadenie spĺňa požiadavky smernice, ani zakázať registráciu, predaj alebo uvedenie do prevádzky takých vozidiel; rovnako to platí aj pre zariadenia obmedzujúce rýchlosť vozidiel, ktoré majú udelené typové schválenie ES samostatnej technickej jednotky.
V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti pred uvedením do prevádzky), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa).
Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. V § 4 nariadenia vlády je upravený postup štátneho dopravného úradu pri typovom schvaľovaní vozidiel a zariadení obmedzujúcich rýchlosť. 
V § 5 je upravený postup pri zmenách typu vozidla a typu zariadenia obmedzujúceho rýchlosť.
V § 6 je upravený postupy zabezpečenia zhody výroby.
K § 9: evidenciu vozidiel typovo schválených ES alebo typovo schválených a ich používanie v premávke na pozemných komunikáciách upravuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 
K § 8
Vymedzuje transponovaný právny akt Európskych spoločenstiev.
K § 9
Ustanovuje sa účinnosť nariadenia vlády.
K prílohe
Obsahuje označenie preberaného právneho aktu Európskych spoločenstiev.